NARIADENIE KOMISIE (ES) č. 186/2009
z 9. marca 2009,
o začatí nákupu masla na základe výberového konania počas obdobia, ktoré sa skončí 31. augusta 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 13 ods. 3 a článok 18 ods. 2 písm. d) v spojení s článkom 4,
keďže:
(1)
Nariadením Komisie (ES) č. 181/2009 (2) sa dňa 6. marca 2009 ukončil intervenčný nákup masla za pevne stanovenú cenu, ktorý bol otvorený počas obdobia od 1. marca do 31. augusta 2009, pretože ponuky dosiahli/presiahli množstvo 30 000 ton stanovené v článku 13 ods. 1 písm. c) nariadenia (ES) č. 1234/2007.
(2)
S cieľom ďalej podporovať trh s maslom by sa malo začať výberové konanie.
(3)
V článku 13 nariadenia Komisie (ES) č. 105/2008 (3) sa ustanovujú pravidlá, ktoré treba dodržiavať, keď Komisia rozhodne o vykonávaní nákupu na základe výberového konania.
(4)
So zreteľom na osobitnú situáciu na trhu s mliekom a s cieľom zabezpečiť vyššiu účinnosť systému je vhodné, aby sa na základe výnimky zvýšil počet výberových konaní na dve konania za mesiac.
(5)
S cieľom umožniť začatie nákupu masla na základe výberového konania bez zdržania po ukončení intervenčného nákupu za pevne stanovenú cenu by toto nariadenie malo nadobudnúť účinnosť čo možno najskôr.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nákup masla na základe výberového konania nad rámec obmedzení stanovených v článku 13 ods. 1 nariadenia (ES) č. 1234/2007 je otvorený do 31. augusta 2009 za podmienok ustanovených v oddiele 3 kapitoly II nariadenia (ES) č. 105/2008 a v tomto nariadení.
Článok 2
Odchylne od článku 13 ods. 3 nariadenia (ES) č. 105/2008 je lehota na predkladanie ponúk po vyhlásení jednotlivých výberových konaní 11.00 (bruselského času) prvý a tretí utorok v mesiaci.
V auguste je však táto lehota 11.00 hod. (bruselského času) štvrtý utorok. Ak je utorok štátnym sviatkom, lehota je 11.00 hod. (bruselského času) predchádzajúceho pracovného dňa.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. marca 2009